|  |
| --- |
| **МЕДИЦИНСКИ УНИВЕРСИТЕТ – ПЛЕВЕН** |
| **ФАКУЛТЕТ „ОБЩЕСТВЕНО ЗДРАВЕ” – ЦЕНТЪР ЗА ДИСТАНЦИОННО ОБУЧЕНИЕ** |
| **КАТЕДРА “ОБЩЕСТВЕНОЗДРАВНИ НАУКИ”** |

**общи бележки и препоръки за подготовката**

**ПО УЧЕБНАта ДИСЦИПЛИНА**

**„УПРАВЛЕНСКА И БИЗНЕС ЕТИКА“**

ЗА СТУДЕНТИ В ДИСТАНЦИОННА ФОРМА НА ОБУЧЕНИЕ

ОБРАЗОВАТЕЛНО-КВАЛИФИКАЦИОННА СТЕПЕН „МАГИСТЪР“

СПЕЦИАЛНОСТ „ОБЩЕСТВЕНО ЗДРАВЕ И ЗДРАВЕН МЕНИДЖМЪНТ”

Драги колеги,

Започнахте обучението си в тази магистърска програма с дисциплината „Биоетика“, а сега ще имам удоволствието да направя своеобразен завършек на обучението Ви с дисциплината „Управленска и бизнес етика“.

Подготовката Ви за здравни мениджъри изисква познания и по двете дисциплини, които макар да произлизат от общото русло на етиката имат множество различия. Докато биоетиката запазва клиничния фокус и е по-полезна на лекарите във вземането на решения във всекидневната им работа, бизнес етиката предлага типичен управленски поглед върху проблемите на функционирането на организацията като цяло. В бъдещата си дейност като здравни мениджъри, тези от Вас, които са лекари по професия често ще се разкъсват между клиничното и управленското решение. В тези моменти и биоетиката и бизнес етиката ще могат да „Ви протегнат ръка“.

За ефективно усвояване на материята са предложени няколко типа учебни материали: учебник, практически задачи (курсови задачи), тренировъчни тестови въпроси за самоподготовка, допълнителни материали.

Препоръчвам да започнете подготовката си с **учебника „Управленска и бизнес етика”**, чието съдържание е специално съобразено с обема и задачите на дистанционното обучение. Стремежът ми е бил да Ви предложа едно „леко четиво“ за тази иначе сложна материя. Учебника е наситен с множество **учебни казуси**. Болшинството от тях са замислени като илюстрация на теоретичните постановки, така че препоръчвам прочитането им съвместно с теорията.

Учебникът има и по-ново хартиено издание, което е налично за закупуване в библиотеката на МУ-Плевен:

**Александрова-Янкуловска, С.** Компендиум по бизнес етика. Издателски център на МУ-Плевен, 2014.

Включените **допълнителни материали** предлагат допълнителна информация по теми, които са по-бегло засегнати в учебника като известните експерименти на Милграм и правилата на бизнес етикета.

След като се запознаете с теоретичния материал, препоръчвам да преминете към решаване на **курсовите задачи**. Предвидила съм 5 такива:

1. Първата задача изисква да приложите двете най-популярни групи теории в бизнес етиката (деонтологични и консеквенциални) към един действителен казус и да опишете интерпретацията си. Целта на това упражнение е да видите на практика разнообразието на подходите в етиката и да усетите различния тип аргументация, който те предлагат.
2. Втората задача е насочена към явлението разобличаване (whistleblowing) и изисква кратки отговори по 2 въпроса и една ситуационна задача.
3. Третата задача изисква от Вас да се поставите на мястото на лекар, поканен от фармацевтична компания на вечеря и да отговорите на няколко конкретни въпроса по моралните дилеми на ситуацията. Целта на задачата е нагледно да се акцентират проблемите на взаимоотношенията фармацевтични компании-клинична практика.
4. Четвъртата задача е творческа и цели да засили моралната Ви чувствителност по отношение на рекламната дейност.
5. Петата задача представя действителна ситуация, разиграла се в Западна Европа (описана в учебника в Глава 10) и превърнала се в сюжет на романа на Артър Хейли „Опасно лекарство“. Задачата предоставя възможност да упражните приложение на методологията за анализ на казуси, описана в Глава 11 на учебното пособие.

***Изпълнението на всички учебни задачи е пожелание на студента и не влиза в крайната оценка по дисциплината.***.

Третата стъпка на подготовка Ви е **самостоятелната тренировка на** **тестови въпроси** от всички теми. Всички въпроси са от затворен тип.

С пожелания за успех в подготовката и финалния резултат,

*Проф. д-р Силвия Александрова-Янкуловска, дмн*

*Декан на Факултет „Обществено здраве” при Медицински университет-Плевен*